बिहार बिधानसभा के गठन 1937 मे भइल रहे, ओह घड़ी एमे 155 सदस्य लोग रहत रहे। भारत के संबिधान मे लिखल प्रावधानन के अनुसार राज्य मे पहिलका आम चुनाव 1952 मे भइल। विधानसभा मे सदस्यता के कुल संख्या 331 रहे, जेमे एक नामितो सदस्य शामिल रहे। डॉ श्रीकृष्ण सिंह सदन के पहिलका नेता आ मुख्यमंत्री बनलें आ डॉ अनुग्रह नारायण सिन्हा विधानसभा के पहिलका उपनेता चुनइलें आ राज्य के पहिलका उपमुख्यमंत्री बनलें। दूसरका आम चुनाव के घड़ी एकरा घटाइ के 318 कइ दिहल गइल। 1977 मे, बिहार विधानसभा के निर्वाचित सदस्यन की कुल संख्या 318 से बढ़ाइ के 324 कइ दिहल गइल। झारखंड के अलग राज्य बनला के चलते, संसद मे एगो अधिनियम, बिहार पुनर्गठन अधिनियम से, साल 2000 से, बिहार के बिधानसभा के सीतन के 325 से घटाइ के 243 कइ दिहल गइल।